


Helse- og omsorgsdepartementet
Kap. 710 
Prop. 110 S
(2025–2026)
Proposisjon til Stortinget (forslag til stortingsvedtak)
Endringer i statsbudsjettet 2026 under Helse- og omsorgsdepartementet (utvidet bestillingsfullmakt)
Tilråding fra Helse- og omsorgsdepartementet 21. august 2026, 
godkjent i statsråd samme dag. 
(Regjeringen Støre)
Om bestillingsfullmakt under kap. 710, post 21
Stortinget har for 2026 samtykket i at Helse- og omsorgsdepartementet kan pådra staten forpliktelser utover gitt bevilgning under kap. 710, post 21, med en samlet ramme på 249 mill. kroner, jf. Prop. 1 S (2025–2026). Fullmakten gjelder avtaler knyttet til innkjøp av vaksiner til barnevaksinasjonsprogrammet og beredskapsavtale for vaksine mot pandemisk influensa.
Norge har i dag avtaler om levering av pandemivaksine med produsenten GSK, inngått gjennom EUs felles innkjøpsordning (HERA). Den 15. april 2026 varslet GSK at de ikke vil forlenge avtalene som forutsatt, som følge av omlegging av egen produksjon. Etter forhandlinger med HERA er avtalene kun forlenget med seks måneder. Norges avtaler med GSK opphører dermed med virkning fra 26. januar 2027.
I Nasjonal beredskapsplan for pandemisk influensa (2014) er det lagt til grunn at Norge skal ha beredskapsavtaler som sikrer to vaksinedoser til hele befolkningen. Selv om et slikt dekningsnivå ikke følger av lov eller andre formelle krav, har det ligget til grunn som et fast prinsipp og en forutsetning for Stortingets vedtak om bestillingsfullmakter siden den gang. Dette er senest fulgt opp i Prop. 1 S (2025–2026), hvor det er lagt til grunn en dekning på inntil 12 mill. doser. Bortfallet av GSK-avtalene innebærer at den nasjonale beredskapen reduseres vesentlig, og til et nivå som ikke er i tråd med Stortingets forutsetninger og de faglige vurderingene fra Folkehelseinstituttet.
For å opprettholde en forsvarlig pandemiberedskap fra 2027, er det nødvendig å inngå en ny bilateral avtale med en annen vaksineprodusent. En slik nasjonal avtale vil imidlertid kunne være mer kostnadskrevende enn den opprinnelige EU-avtalen. Dette skyldes i hovedsak manglende volumrabatter, samt økt valutaeksponering og høyere logistikkostnader. For å sikre tilstrekkelig ramme til å gå inn i sluttforhandlinger og inngå en ny avtale, er det behov for å øke den samlede bestillingsfullmakten under kap. 710, post 21 fra 249 til 399 mill. kroner.
En ny avtale vil kunne medføre økte utgifter fra og med 2027. Helse- og omsorgsdepartementet vil håndtere et eventuelt økt bevilgningsbehov i de ordinære budsjettprosessene.
Tidspunktet for når en endelig avtale kan signeres er usikkert, og vil avhenge av fremdriften i forhandlingene. Det har likevel vært uomgjengelig nødvendig å sikre Helse- og omsorgsdepartementet fullmakt til å kunne inngå avtale allerede nå. I et marked med begrenset tilbud er det avgjørende å ha et avklart forhandlingsmandat og evne til å binde staten raskt når vilkårene er akseptable, for å unngå at tilgang til produksjonskapasitet bindes opp av andre land. Kongen i statsråd samtykket 21. august 2026 i at bestillingsfullmakten utvides med hjemmel i bevilgningsreglementet § 11 5. ledd, jf. 2. ledd. I tråd med bevilgningsreglementet § 11 fremmes saken for Stortinget for etterfølgende vedtak.
Helse- og omsorgsdepartementet foreslår på denne bakgrunn at bestillingsfullmakten under kap. 710, post 21 for 2026 økes med 150 mill. kroner, fra 249 til 399 mill. kroner.
Helse- og omsorgsdepartementet
tilrår:
At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2026 under Helse- og omsorgsdepartementet (utvidet bestillingsfullmakt).
Vi HARALD, Norges Konge,
stadfester:
Stortinget blir bedt om å gjøre vedtak om endringer i statsbudsjettet 2026 under Helse- og omsorgsdepartementet (utvidet bestillingsfullmakt) i samsvar med et vedlagt forslag.
Forslag
til vedtak om endringer i statsbudsjettet 2026 under Helse- og omsorgsdepartementet (utvidet bestillingsfullmakt)
Fullmakter til å pådra staten forpliktelser utover gitte bevilgninger
I
Bestillingsfullmakt
Stortinget samtykker i at Helse- og omsorgsdepartementet i 2026 kan foreta bestillinger utover gitte bevilgninger, men slik at samlet ramme for nye bestillinger og gammelt ansvar ikke overstiger følgende beløp: 

